BEGRUNDELSE

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 15. maj 2018 anmodede Polen om tilladelse til at fravige artikel 226 i momsdirektivet med hensyn til merværdiafgift (moms) i forbindelse med faktureringskrav og til at indføre en obligatorisk ordning for opdelte betalinger for leveringer af varer og tjenesteydelser, som kan være udsat for svig, der generelt er omfattet af omvendt betalingspligt og solidarisk hæftelse i Polen. I overensstemmelse med momsdirektivets artikel 395, stk. 2, underrettede Kommissionen ved brev af 3. september 2018 de øvrige medlemsstater om Polens anmodning. Ved brev af 4. september 2018 meddelte Kommissionen Polen, at den rådede over alle de oplysninger, den fandt nødvendige for at kunne vurdere anmodningen.

1BAGGRUND FOR FORSLAGET

•Forslagets begrundelse og formål

For at bekæmpe momssvig har Polen til hensigt at indføre en obligatorisk ordning for opdelte betalinger for betaling af moms for visse leveringer af varer og tjenesteydelser, som kan være udsat for svig. Ordningen for opdelte betalinger er et alternativt momsopkrævningssystem. I forbindelse med en transaktion skal en momspligtig person ifølge standardproceduren opkræve betaling af afgiftsgrundlaget og momsen (hvor det er relevant) fra sin kunde (eller fra en tredjepart). Den momspligtige person indberetter herefter denne transaktion i sine periodiske momsangivelser. Afhængigt af resultatet af momsangivelsen skal momsen enten indbetales af den momspligtige person, eller den kan tilbagebetales af skattemyndighederne. Hvis momsen skal indbetales, skal den momspligtige person betale momsen til sin medlemsstats skattemyndigheder på bestemte angivne tidspunkter (pr. måned, pr. kvartal osv.). Ved anvendelsen af de opdelte betalinger indføres en ændring af denne (regelmæssige) transaktionskæde, da der benyttes en opdeling mellem betalingen af det skyldige momsbeløb og afgiftsgrundlaget. Når en leverandør er omfattet af disse bestemmelser om opdelt betaling, vil denne ud over sin ordinære bankkonto skulle have en særskilt lukket momskonto. Sidstnævnte kan kun anvendes til at modtage moms fra kunder og betale moms til leverandører. I så fald skal køberen betale det afgiftspligtige beløb til leverandøren, normalt til en almindelig bankkonto, mens den skyldige moms på leveringen vil skulle indbetales på den lukkede momskonto.

Polen gør gældende, at på trods af talrige foranstaltninger truffet til bekæmpelse af svig (f.eks. indførelsen af omvendt betalingspligt og solidarisk hæftelse for kunden, indførelsen af en "Standard Audit File", strammere regler for registrering og afregistrering af afgiftspligtige personer, et øget antal revisioner osv.), er disse løsninger stadig utilstrækkelige til at udelukke momssvig og øge momsindtægterne. Den seneste undersøgelse om momsgabet i EU's 28 medlemsstater viser et momsgab på 25 % for Polen. Polen er af den opfattelse, at anvendelse af den obligatoriske ordning for opdelte betalinger vil fjerne momssvig helt fra starten. Da modellen med opdelte betalinger har den virkning, at det momsbeløb, der indsættes på en afgiftspligtig persons særskilte momskonto, kun kan benyttes af den afgiftspligtige til begrænsede formål, nemlig til betaling af moms til skattemyndighederne eller betaling af moms på fakturaer, der er modtaget fra leverandører, sikres det bedre, at skattemyndighederne får hele det momsbeløb, som skal overføres af den afgiftspligtige til staten.

Polen indførte derfor den frivillige ordning for opdelte betalinger den 1. juli 2018. Polen mener dog, at på områder, der er særligt udsat for momssvig, og hvor der i årevis er påvist svig, er det værd at gå et skridt videre og indføre den obligatoriske ordning for opdelte betalinger. Disse områder dækker økonomiske sektorer såsom stål, skrot, elektronisk udstyr, guld, ikkejernholdige metaller, brændstoffer og plast, der generelt er omfattet af ordningen for omvendt betalingspligt og solidarisk hæftelse i Polen (en liste over sektorer, der skal omfattes af ordningen for opdelte betalinger, indgår i bilaget til afgørelsen). Den obligatoriske model for opdelte betalinger vil blive anvendt på de pågældende leveringer mellem afgiftspligtige personer (B2B-leveringer) og dækker kun elektroniske bankoverførsler. Banken vil fungere som opdelingsbefuldmægtiget og udføre aktiviteterne med det formål at overføre det beløb, som kunden har betalt til leverandørens pågældende konti, dvs. afgiftsbeløbet til den erhvervsdrivendes almindelige konto, mens momsbeløbet betales til den erhvervsdrivendes lukkede momskonto. Midler på den lukkede momskonto er ejet af den afgiftspligtige person, men dennes mulighed for at disponere over midlerne vil i princippet være begrænset til betaling af skyldig moms til skattemyndighederne eller moms som følge af fakturaer, der er modtaget fra leverandører. I henhold til de generelle regler i Polen vil et eventuelt tilbagebetalingsbeløb, i tilfælde af at den indgående moms overstiger den udgående moms, som den afgiftspligtige person har indberettet i momsangivelsen som et momsbeløb, der skal tilbagebetales, blive tilbagebetalt inden for 60 dage til den afgiftspligtiges almindelige konto. For at begrænse virkningerne af modellen for opdelte betalinger på erhvervsdrivendes likviditet har Polen planlagt en hurtigere procedure for tilbagebetaling af eventuelt overskydende indgående moms. På anmodning af den afgiftspligtige person vil tilbagebetalingen finde sted inden for 25 dage. Desuden understregede Polen i anmodningen, at det vil blive prioriteret at sikre effektiv og rettidig tilbagebetaling. Ifølge Polen bør omkostningerne ved driften af ordningen for opdelte betalinger ikke være betydelige og vil hovedsagelig være knyttet til gennemførelsen og vedligeholdelsen af ordningen og til forvaltningen af bankkontoen. Afgiftspligtige personer pådrager sig ikke omkostninger ved åbning og brug af momskontoen, da banken stiller kontoen til rådighed uden nogen form for provision eller gebyrer. Den obligatoriske ordning for opdelte betalinger vil også være gældende for erhvervsdrivende, der ikke er etableret i Polen, som vil være nødt til at have en bankkonto i henhold til polsk lov. I denne forbindelse bekræftede Polen over for Kommissionen, at ikkeetablerede erhvervsdrivende ikke vil pådrage sig yderligere omkostninger i forbindelse med forpligtelsen til at åbne en bankkonto i Polen, da det vil være gratis for disse afgiftspligtige personer at åbne og bruge bankkontoen i Polen. For at ordningen for opdelte betalinger kan fungere gnidningsløst, skal det af den faktura, som udstedes af leverandøren, fremgå, at ordningen for opdelte betalinger anvendes. Artikel 226 indeholder en liste over de oplysninger, der skal fremgå af fakturaerne. Medlemsstaterne har ikke beføjelse til at medtage yderligere faktureringsoplysninger. I betragtning af kravet om, at anvendelsen af ordningen for opdelte betalinger skal angives yderligere på fakturaen, anmodede Polen om en fravigelse fra momsdirektivets artikel 226.

Den obligatoriske ordning for opdelte betalinger i Polen vil indføre væsentlige ændringer for afgiftspligtige personer. Men da ordningen allerede har været taget i brug på frivillig basis siden den 1. juli 2018, har afgiftspligtige personer haft lejlighed til at stifte bekendtskab med den.

I betragtning af ovenstående er Kommissionen af den opfattelse, at den obligatoriske ordning for opdelte betalinger for leveringer af varer og tjenesteydelser, som kan være udsat for svig, og som er anført i bilaget, kan give effektive resultater i kampen mod skattesvig. Det foreslås derfor at tillade fravigelsen fra den 1. marts 2019 til den 28. februar 2022.

Da fravigelsen er ny og har et bredt anvendelsesområde, er det vigtigt at sikre den nødvendige opfølgning inden for rammerne af denne fravigelse og navnlig foranstaltningens virkning på omfanget af momssvig og virkningerne heraf for de afgiftspligtige personer (med hensyn til tilbagebetaling af moms, den administrative byrde, omkostninger for afgiftspligtige personer osv.). Polen anmodes derfor om at fremlægge en rapport om virkningen af foranstaltningen 18 måneder efter dens ikrafttræden.

•Overensstemmelse med gældende bestemmelser på samme område